Virðulegi forseti . Ég mótmæli þessum síðustu orðum hæstv. fjmrh . Ég veit ekki betur en öll þessi réttindi hafi alltaf verið tíunduð sem mikilvæg og merkileg réttindi opinberra starfsmanna og hafa verið talin hluti af heildarkjörum þeirra . Þetta hefur alltaf verið notað sem rök til þess að halda niðri launum . Ég hef að vísu ekki sjálf tekið þátt í þessum samningaviðræðum og veit ekki hvað nákvæmlega hefur verið tíundað þar á undanförnum árum . En meðan ég var opinber starfsmaður í skilningi laga , var þetta alltaf tíundað . Ég gekk í gegnum verkföll og átök þannig að maður vissi alveg um hvað var verið að tala . Varðandi biðlaunaréttinn . Biðlaunaréttur opinberra starfsmanna hefur eftir því sem ég hef skilið hann alltaf verið metinn til réttinda og launa . Þar af leiðandi hafa opinberir starfsmenn verið á lægri launum . Laun ASÍ-fólks hafa verið metin öðruvísi . Það hefur ekki haft þennan rétt og þess laun eru metin öðruvísi . Ég veit ekki hvaðan hæstv. fjmrh. hefur það að þessi réttindi opinberra starfsmanna , biðlaunarétturinn þar með talinn , séu ekki hluti af kjörum opinberra starfsmanna . Hvaðan hefur hæstv. fjmrh. þetta ? Ég mótmæli þessu . ( Fjmrh. : Hann kannski þekkir aðeins til málsins . Sá er munurinn . )